فالفترة الممتدة ما بين 26 أبريل حتى ل10 ماي 2021، عرف المغرب انخفاض فعدد الحالات الجديدة والحالات النشطة، لكن فالمقابل عرفنا ارتفاع فنسبة الوفيات، اللي النسبة الاكبر منها كتسجل فكازا. أما بخصوص المنحى الوبائي الأسبوعي، قال عبد الكريم مزيان بلفقيه، رئيس قسم الأمراض السارية فوزارة الصحة، أننا سجلنا انخفاض ب19,5 فالمية هذ السيمانة بالمقارنة مع السيمانة لي فاتت، بحيث سجلنا هذ الأسبوع 2008 إصابة. وجميع المناطق فالمغرب تقريبا فيها أقل من 20 كمعدل للإصابة بشكل أسبوعي 100 ألف نسمة، باستثناء إقليم العيون اللي واصل فيها المعدل بين 20 و50. وبالنسبة لمنحى الوفيات، فسجلنا ارتفاع ديال 22,2 فالمية، بحيث ماتو هذ السيمانة 44. بالنسبة لعدد الوفيات حسب الجهات، كتجي جهة كازا سطات فالمقدمة ب25 وفاة، بعدها مراكش آسفي وطنجة تطوان وبني ملال خنيفرة ب3 وفيات فكل وحدة فيهم. أما معدل الإصابة الأسبوعي لكل 100 ألف نسمة، فحقق انخفاض ل5,5, فالاسبوع الأخير، بينما كان محدد ف6,9 فالسيمانة اللي قبل. وتسجل انخفاض فعدد المرضى اللي كاينين فأقسام الإنعاش، بحيث فالسيمانة اللخرة، هبطنا من 349 حالة ل279 حالة، بينما تحدد عدد الناس اللي كيديرو التنفس الاصطناعي الاختراقي ف17 لمصاب. وبخصوص مؤشر توالد الحالات على الصعيد الوطني، فطلع ل0,90 الاحد 9 ماي، وكان فالاحد اللي قبل محدد ف0,81. بالنسبة لإيجابية التحاليل، فكازا فهذ السيمانة اللخرة كتجي فالرتبة الأولى ب10,19 فالمية ديال الإيجابية، كتجي بعدها جهة سوس ماسة ب6,86، ثم جهة العيون الساقية الحمرا ب6,08. وبالنسبة لترتيب المغرب عالميا، أكدات وزارة الصحة فنشرتها أن المغرب نزل مركز واحد فعدد الوفيات، وصبح كيحتل المركز 44، بينما بقا فالمركز 41 فالإصابات والمركز 48 فعدد الكشفات. أما على المستوى الإفريقي فترتيب المغرب ماتغيرش كَاع، بحيث بقى فالمركز 2 فالإصابات والكشفات، والمركز 4 فالوفيات. 
نشرة كورونا النصف شهرية: الوفيات مازال طالعة واغلبها فكازا